**Izlet na Viševicu i Zagradski vrh 18.05.2025.**

**Viševica** (1428 m) - ističe se izgledom i visinom od okolnih planina. Stožastog je oblika a strmim zapadnim obroncima spušta se prema istočnom rubu Ličkog polja. Južnim obroncima Viševica se spušta ka selu Ravno.

Viševica predstavlja središnji vrh podjednako udaljen od Velebita, Bjelolasice, Risnjaka, Snježnika, Učke i otočnih vrhova sjevernog Jadrana, s vrha promatrač ima osjećaj da se nalazi u središtu golemog prirodnog amfiteatra. Pogledi su fenomenalni neometani na sve strane.

Posebno je lijep pogled na Lič-polje, Fužine, Rijeku, greben Učke i Ćićarije, posebice prema priobalju, moru i otocima sjevernog Jadrana. Po ovakvom lijepom vremenu kao što je danas lijepo se vide Kamničko-Savinjske i Julijske Alpe s prepoznatljivim vrhovima. S pravom se ubraja među najljepše vidikovce u Gorskom Kotaru, kako opsegom tako i ljepotom vidika.

**Zagradski vrh** (1087 m) je jedan od najljepših vidikovaca u hrvatskoj, a najviši je vrh na uzdužnom pojasu primorskog ruba goranske visoravni.

Nalazi se između Vinodolske zaravni i Viševice, te predstavlja prijelazno područje između Vinodola i Velike Kapele.

Na istočnom podnožju Zagradskog vrha, na visini od 950 m, pruža se područje lijepih livada gdje su Vinodolci imali svoje ljetne pastirske stanove zvane Zagradi, po kojima je ime dobio i sam vrh. Zagradski je vrh atraktivan i jednostavan za uspon.



Prijave za izlet do četvrtka, 15.05.2025., na 091 545 0155 (Marijan). Naknada troškova izleta je cca 25 €, ovisno o broju prijavljenih, uplata utorkom u prostorijama društva.

Polazak je sa parkinga Supernove Kž u 6:00 sati, groblje Sv. Helena u 6:25 sati.

Obavezna je osnovna planinarska oprema prilagođena vremenskim uvjetima (gojzerice, štapovi za hodanje, ruksak, adekvatna odjeća, zaštita za hladnoću, sunce, vjetar i kišu).

Odazivom na izlet svaki pojedinac potvrđuje da ispunjava zdravstvene i fizičke uvjete za sigurno sudjelovanje na izletu, da pristupa izletu na vlastitu odgovornost te da će se pridržavati plana izleta, odluka i uputa vodiča. Obavezni dokumenti: osobna, zdravstvena i planinarska iskaznica.

Vidimo se!